KOMISJONI RAKENDUSOTSUS,

7. detsember 2016,

Euroopa Parlamendi ja nõukogu määruse (EL) nr 1308/2013 artikli 94 lõike 1 punktis d osutatud koonddokumendi ja veinisektoris kasutatava nimetuse tootespetsifikaadi avaldamist käsitleva viite avaldamise kohta Euroopa Liidu Teatajas

(Darnibole (KPN))

(2016/C 457/03)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 97 lõiget 3,

ning arvestades järgmist:

ON TEINUD JÄRGMISE OTSUSE:

Ainus artikkel

Määruse (EL) nr 1308/2013 artikli 94 lõike 1 punktis d osutatud koonddokument ja viide nimetuse „Darnibole“ (KPN) tootespetsifikaadi avaldamise kohta on esitatud käesoleva otsuse lisas.

Vastavalt määruse (EL) nr 1308/2013 artiklile 98 annab käesoleva otsuse avaldamine õiguse esitada vastuväiteid käesoleva artikli esimeses lõigus täpsustatud nimetuse kaitse suhtes kahekuulise tähtaja jooksul alates otsuse avaldamise kuupäevast.

(1) ELT L 347, 20.12.2013, lk 671.

LISA

KOONDDOKUMENT

1. Registreeritav(ad) nimetus(ed)

Darnibole

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Puhas, selge ja valev vedelik, heledat värvi ja väga kahvatu ning klaasis loksutades roheka/sidrunikarva varjundiga. Puhas ja värske, keskmise aroomiga, milles väljenduvad viinamarjasordi „Bacchus“ omadused, mineraalne ja peaaegu suitsune. Säravpuhas, väga kuiv „Bacchus“ valge pipra noodiga. Lisaks on veinil mõned või kõik järgmised omadused:

värske, mineraalse tooniga, tänu millele püsivad algusest lõpuni õuna- või karusmarjanoodid. Kohati võib tunda kinkani ja valge virsiku ning lõpus ka murulaadseid noote. Mitte nii selgelt puuviljapõhine ja mineraalsem kui teised sordist „Bacchus“ saadud veinid.

Üldised analüütilised omadused

Maksimaalne üldalkoholisisaldus (mahuprotsent) 15 Minimaalne tegelik alkoholisisaldus (mahuprotsent) 10 Minimaalne üldhappesus 6 grammi liitri kohta väljendatud viinhappena Maksimaalne lenduvate hapete sisaldus (milliekvivalentides liitri kohta) 18 Maksimaalne vääveldioksiidi üldsisaldus (milligrammides liitri kohta) 150

5. Veinivalmistustavad

a. Peamised veinivalmistustavad

Asjaomane veinivalmistustava:

— kvaliteetsete viinamarjade väljavalimine konveieril;

— pneumaatiline pressimine survega kuni 1,5 baari;

— kääritamine jahedal temperatuuril (16–18 °C);

— vein nimetusega „Darnibole“ peab olema valmistatud Cameli oru veinikeldris.

Üheski tootmisetapis ei tohi kasutada loomseid saadusi, nt želatiini.

Veinivalmistamise puhul kehtestatud piirangud:

käsitsi korjamine; purustamine peab algama kahe tunni jooksul pärast marjade korjamist; rullpurustajaga purustamine; pneumaatilise lõõtspressiga pressimine; nõrutamine jahedal temperatuuril (4 °C); õrn settelt ümbervillimine; aromaatne pärm; kääritamine jahedal temperatuuril (16 °C); settelt ümbervillimine erikaaluga 1000; kääritamine kuni kuiv; selitamine; loomseid saadusi ei kasutata; valkude ja tartraadi stabiilsus; steriilne filtreerimine; villimiseelne analüüs; villimine keermekorgiga pudelisse. Põhjalik dokumenteerimine.

Kultuurilised tavad:

käsitsi ühe- või kahekordne lõikamine Guyot' meetodil. Vajaduse korral võrsete käsitsi harvendamine, viinapuurea lehtede kärpimine ning vajaduse korral marjakobarate/lehtede eemaldamine. Käsitsi korjamine, kvaliteetsete viinamarjade väljavalimine.

b. Maksimaalne saagikus

Tonnides ja hektoliitrites:

8 000 kilogrammi viinamarju hektari kohta.

6. Kindlaksmääratud piirkond

Nimetuse Darnibole all kindlaks määratud viiehektarine piirkond asub vana kiltkivise aluspinnasega alal, mille läänepiiril läheb pinnas üle alluviaalseks liivaks (Cameli jõe vana jõesäng) ning idas pind tasandub, nõlvad ei ole enam piisavalt järsud ja jäävad ka üha rohkem lõunast idapoole. Lõunas piirneb Darnibole Cameli jõe vana liivase jõesängiga, põhjas jääb maapind väljapoole optimaalset soojusala. Endine raudtee (praegune matkarada Camel Trail) moodustab lõunapiiri. Darnibole on lähedalasuva Delabole'i kiltkivikarjääri vana nimi.

7. Peamised veiniviinamarjasordid

Bacchus

8. Seos(ed)

Darnibole asub täpselt Cornwalli keskel. Piirkonnas on sademete hulk optimaalne ja Darnibole asub Cameli oru kõige soojemal soojusalal. Nimetuse Darnibole all kindlaks määratud viiehektarine piirkond asub Devoni ajastu vana mulla ja kiltkivise aluspinnasega alal. Kogu maailmas ja eriti Saksamaal on vana kiltkivine aluspinnas tuntud oma soodsa mõju poolest viinamarjade kasvatamisele ja veini kvaliteedile. Tänu kogemustele saavutatakse suur saagikus. Eriline intensiivsus, maitse, veinist jääv tunne suus ja lõppmaitse tulenevad pikast viinamarjakasvuajast ja madalamast keskmisest suve tipptemperatuurist, tänu millele on vein ka tagasihoidlik, peen, mineraalne ning õuna- või karusmarjanootidega.

9. Olulised lisatingimused

Õigusraamistik

ELi õigusaktides.

Lisatingimuse liik

Pakendamine kindlaksmääratud piirkonnas.

Tingimuse kirjeldus

Villimisega seotud piiranguid ei kohaldata.

Link tootespetsifikaadi juurde

https://www.gov.uk/government/uploads/system/uploads/attachment_data/file/82477/darnibole-specification.pdf